Aladin

Aladin, S.H.

Amarga duwe pakulitan kang lancir kuning, Aladin kang mijil rikala surya 20 Juli 1927 ing Bukittinggi, Sumatra Kulon, praenane katon seger resik. Sidiarsjad, bapakne kang nalika sadurunge perang donya kapindho dadi pegawe kang ngurusi pawitan ing KNIL lan sawise kamardikan Indonesia kerja minangka TNI dadi pegawe sipil, duwe gegayuhan anake lanang kudu marisi kaluwihan kayadene lampu Aladin. Lampu Aladin kang bisa mujudake gegayuhan kang sarwa nggumunake. Gegayuhan bapakne ora salah, Aladin pancen duwe kaluwihan. Sawise sekolah ing bangku HIS zaman Belanda nerusake mlebu sekolah Tsusin Gakko (Sekolah PTT) jurusan Radhio Telegrafi ing Padang nalika zaman Jepang lan kasil lulus nomer siji rikala surya 1 Oktober 1944. Kaprigelane ngirim lan nampa tandha-tandha morse (Latin apadene Katakana) ngluwihi kanca-kanca saangkatane. Nanging dhewekne tetep andhap asor lan ora gelem ngumukake kabisane kasebut. Amarga kaluwihane  ngirim lan nampa tandha-tandha morse  kasebut Aladin dicelik "otomat hidup). 

Nalika telegrap slundhupan saka Bandung gayut proklamasi kamardikan Republik Indonesia 17 Agustus 1945 ditampa ing Bukittinggi,  Sumatra Kulon, Aladin melu mbiwarakake marang kantor telegrap ing Sumatra kang ana gayutan karo Bukittinggi lan masrahake marang pemimpin Indonesia ing wewengkon kono kang bisa dipercaya.  Merga kridhane kang peng-pengan, Aladin kapilih minangka anggota Korps Istimewa ngrangkep minangka anggota Barisan Operator kang dibentuk dening Wakil Kepala PTTRI, Achmad Basah. 

Aladin tau tugas ing stasiun radhio Bukit Cangang Bukittinggi kang dibangun dening Jepang 12 meter sangisor lemah, minangka serep kanggo ngadhepi tentara Sekutu. Stasiun radhio iki banjur dianggo dening PTTRRI kanggo ngadhepi agresi militer Belanda. Sanjerone ana studhio radhio kanthi tembok akustik kang digawe saka kapuk lan klasa pandhan. Nalika Belanda nggelar agresi militer kang kapisan, stasiun radhio iki tau dibom ananging ora kena lan ora ana kang rusak. Stasiun radhio ngisor lemah iki tau dirawuhi Wakil Presiden Moh. Hatta kang mertinjo pbyek telekomunikasi ing Bukittinggi sawise agresi militer Belanda kapisan iku. Mbokmenawa mertinjone Moh Hatta iku ana sambung rapete karo perjuangan sabanjure nalika RI dirabasa militer Belanda maneh. 

Sasuwene patemon Prajanjen Renville, Aladin bebarengan Soeparman Pringgodarsono sesambungan telegrap radhio antarane Bukittinggi lan Yogyakarta. Soeparman Pringgodarsono kang duwe pikiran padha pintere karo Aladin, pancen mligi njaluk supaya Aladin kang nglayani.Tekan dina-dina kang ngemu sujarah, nalika Korps Istimewa lan Barisan Operator kudu nuduhake bekti lan setya tuhu marang Republik. Wektu kuwi malem Minggu malem  19 Desember 1948 langit resik, Aladin lan Adjas Baheram lagi niliki pasar malem sacerak omahe Adjas Baheram. Nalika mulih, katon montor mabur kena tumloronging cahya pasar malem  muter-muter sandhuwur Bukittinggi. Akeh warga kang percaya menawa montor mabur kasebut ditumpangi Presidhen kang arep tumuju India lan bakal mampir ing Bukittinggi.   

 Pawiyatan 

HIS (zaman Belanda)
Tsusin Gakko (Sekolah PTT zaman Jepang) jurusan Radhio Telegrafi

 Réferènsi 

Kategori:Lair 1927